幽居戲贈鄰曲
作者：陸游
朝代：宋

paragraphs: 暮年遠屏天所借，落佩倒冠如得謝。
雖無壺酒助歌呼，幸有蠹書供枕藉。
市聲不聞耳差靜，車轍掃空身轉暇。
雨慳葵葉未吐甲，露重榴房初坼罅。
深紅菱角密覆水，爛紫蒲桃重垂架。
直令掩關避世俗，未害煎茶喚鄰舍。
蕭蕭雞犬衡門晚，寂寂燈火幽窗夜。
勸君切勿縱高談，性命如絲不禁嚇。